《和柯东海游安溪清水岩韵》
宋代·陈宓

飞溜无时断，行云一日停。
半年嗟苦雨，三度扣禅扃。
岩岫方从认，松徨恰得醒。
草花多掩敛，岸竹半伶俜。
舟子应频唤，山农讶屡经。
溅衣黄土重，侵屦碧泉冷。
溪合高低白，林迷上下青。
乍褰绵作障，重展玉为屏。
古佛灵如在，微官德岂馨。
心悬炷香案，容肃换衣亭。
晚照催归骑，清风惜暑棂。
凭高闲一顾，人世是浮萍。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。